બોરીવલીના કોરા કેન્દ્રના ગાંધીવાદી કરસન પટેલ ચૈત્ર મહિનો બેસે એટલે પંદર દિવસ અમને લીમડાનો રસ પાય છે એ બતાવે છે કે મુંબઈમાં હજી લીમડા છે. લીમડાનું તો મેં બહાનું કર્યું, પણ આજે મુંબઈને સૌ વખોડ્યા કરે છે એ મુંબઈના મોટા ભાગના નિવાસી પ્રેમાળ છે, લાગણીવાળા છે. મને જ્યારે ‘ન્યુ સાયન્ટિસ્ટ’ નામના મૅગેઝિનનો ૧૬-૧-૨૦૧૦નો અંક એશિયાટિક લાઇબ્રેરીમાંથી મળ્યો તો એમાં આશ્ચર્ય વચ્ચે ઇમોશન્સની વાત હતી. વિજ્ઞાન પ્રવેશે ત્યાં ઇમોશન્સ-લાગણીઓ ઊડી જતી એવી માન્યતા હતી. લાગણી તો ઘટ સાથે ઘડાયેલી છે અને કુદરત મહેરબાન છે કે ભારતમાં એ લાગણી વિશે અઢળક લખાયેલું છે. હિન્દુ, મુસ્લિમ અને સિખ- સૌ લાગણીવાળા છે. લાગણી એ વિશાળ શબ્દ છે. ડૉ. જેસ્સિકા ગ્રેગ નામની વિજ્ઞાનીએ ‘ન્યુ સાયન્ટિસ્ટ’માં ફીલિંગ્સ-લાગણી પર આખી આવરણકથા વૈજ્ઞાનિક ઢબે લખી છે.